Twee sterf in 'padwoede-voorval' | Maroela Media
Foto bloot ter illustrasie. (Argieffoto: Kent Williamson)
Die polisie in Limpopo is op soek na 'n paartjie nadat twee mans tydens 'n beweerde voorval van padwoede geskiet is.
Die voorval het op Nuwejaarsdag in Roerfontein, sowat 60 km buite Tzaneen, plaasgevind.
Volgens brig. Motlafela Mojapelo, polisiewoordvoerder, het die polisie inligting ontvang van 'n skietery in 'n straat naby 'n hotel en het polisiebeamptes hulle na die toneel gehaas.
"Voorlopige ondersoek het aan die lig gebring dat 'n man glo deur sy vriendin na die toneel ontbied is. Sy het glo in 'n stilstaande motor vasgery waarna die bestuurder van die motor glo haar motor se sleutels by haar afgeneem het."
Volgens Mojapelo het die man glo op die toneel aangekom en sonder om 'n woord te uiter twee mans geskiet voordat hy in 'n wit Nissan NP 200 van die toneel gevlug het.
Die twee slagoffers is in private voertuie na 'n hospitaal gehaas. Een van die voertuie het tydens die rit na die hospitaal omgeslaan en die slagoffer het aan sy beserings beswyk. Die ander slagoffer is kort ná sy aankoms by die hospitaal dood verklaar. Die oorledenes is Thabo Lawrence Masia (32) en Jeffrey Masetla (38).
Die polisie het intussen 'n reusesoektog na die man en sy vriendin van stapel gestuur. Sake van moord, poging tot moord en strafbare manslag word ondersoek.
Wat gaan aan in die land?
Wat gaan aan in ons land dat mense sommer net vuurwapens uitpluk en skiet? Is daar dan geen respek meer vir menselewens nie?
Net soos ek al gesê het. Denke laat nie toe om aan nagevolge te dink nie, of eerder tekort aan intellek.